## La Generalitat convoca més de dos milions d’euros en ajudes per a projectes que fomenten la diversitat i inclusió social

*** El director general de Diversitat subratlla que estes ajudes “permeten enfortir el treball de les entitats que, dia a dia, defenen els drets dels col·lectius que més ho necessiten”
* La convocatòria prioritza projectes que impulsen la igualtat de tracte, la no discriminació i la cohesió social en la Comunitat Valenciana**

La Vicepresidència Primera i Conselleria de Servicis Socials, Igualtat i Vivenda ha anunciat la convocatòria de subvencions en matèria de diversitat per a l’exercici 2025, amb una dotació pressupostària de 2.090.000 euros, a través de la seua publicació en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/10021)).

Estes ajudes, que tenen com a objectiu finançar programes complementaris a les actuacions fetes des de la Direcció General de Diversitat, estan destinades a entitats sense ànim de lucre que desenrotllen projectes orientats a reforçar la igualtat de tracte, la inclusió social i la defensa dels drets dels col·lectius més vulnerables en la Comunitat Valenciana.

Respecte a la convocatòria, el director general de Diversitat, Stephane Soriano, ha subratllat que estes ajudes “permeten enfortir el treball de les entitats que, dia a dia, defenen els drets dels col·lectius que més ho necessiten”.

Estes subvencions s’articulen a través de cinc programes. El primer, dotat amb 660.000 euros, se centra a fomentar el respecte i inclusió del poble gitano que té com a objectiu promoure la seua igualtat en tots els àmbits de la vida social. El segon, amb un pressupost assignat de 330.000 euros, està dirigit a promoure el foment de la igualtat de les persones LGTBIQ+, amb el suport de projectes alineats amb l’Estratègia valenciana per a la igualtat LGTBIQ+. I el tercer va orientat a la lluita contra la discriminació i els delictes d’odi, mitjançant campanyes de sensibilització i atenció a les víctimes, amb un finançament de 440.000 euros.

Així mateix, el penúltim, amb una dotació de 275.000 euros, va dirigit al suport de persones amb VIH i infeccions de transmissió sexual per a afavorir la seua inclusió i aconseguir combatre la discriminació.

Finalment, el quint programa s’enfoca en la promoció de la diversitat ètnica i cultural per a impulsar accions que visibilitzen la pluralitat de la societat valenciana. El pressupost destinat a estes actuacions ascendix a 385.000 euros.

En referència als programes, el director general ha destacat que “amb estes cinc línies d’actuació s’aconseguix treballar des de diferents fronts per a garantir que cap col·lectiu quede al marge”.

També Soriano ha ressaltat “la importància d’estos projectes que deriven en un impacte real en la Comunitat, especialment en els municipis a on més es necessita”.

**Criteris i presentació**

Igualment, la convocatòria prioritza projectes que treballen amb col·lectius en risc d’exclusió, i que desenrotllen les seues actuacions en municipis qualificats d’espais vulnerables o afectats per catàstrofes com la dana.

A més, es valorarà especialment la qualitat tècnica dels projectes, la seua viabilitat econòmica, l’experiència de les entitats sol·licitants i el treball en xarxa amb altres organitzacions. Els projectes finançats hauran d’executar-se dins d’enguany i la seua justificació haurà de presentar-se abans del 31 de gener de 2026.

Respecte a la presentació de sol·licituds, les entitats interessades han de presentar la seua sol·licitud exclusivament per via telemàtica a través de la [seu electrònica de la Generalitat](https://www.gva.es/va/inicio/procedimientos?id_proc=103121), en el termini de 20 dies hàbils des de la publicació de l’extracte de la convocatòria en el DOGV. Cada entitat podrà presentar un projecte per cada una de les línies subvencionables.

Fecha: 17/04/2025